Petrus, miseratione divina Autissiod. episcopus, universis presentes litteras inspecturis, salutem in Domino. Cum ad penitentiarium nostrum, ratione sue dignitatis, institutio, provisio et collatio scolarum civitatis et ville Autissiodor. ab antiquo et approbata consuetudine dignoscantur pertinere et pertineant, sitque ipsa penitentiarie dignitas pro presenti vacans de facto cum nullus eandem occupet, aut saltem possideat. Hinc est quod dicte penitentiarie vacante possessore, regimen et administratio ipsius nobis devolventur et nostro juri ordinario spectare dignoscantur: ea propter considerantes equum, sanctum et salubre fore eisdem scolis, et ipsarum regimini preferre virum idoneum, etate maturum, moribus gravem et litterarum scientia sufficienter conditum, qui studentium et scolarum utilitati bonum publicum privato prefferendo et possit et velit intendere. Hinc est quod nos de industria idoneitate et diligentia venerabilis et scientifici viri magistri Reginaldi Monachi, in artibus magistri et in decretis licentiati debite informati, eidem magistro Reginaldo prenominatarum ville et civitatis Autissiodor. regimen et magisterium dictarum scolarum, vacans per obitum defuncti magistri Petri Vivian, dictarum scolarum novissimi rectoris et magistri, autoritate nostra prelibata conferimus et donamus, et ipsum dictarum scolarum rectorem et magistrum docendum et instruendum et quoscumque scolares, et ad regendum dictas scolas annotato ab ipsis scolis quocumque alio illicito detentore et quem etiam per presentes amovemus, cum juribus, pertinentiis et emolumentis consuetis conferimus et subtituimus ipsum magistrum Reginaldum in realem et actualem ipsarum scolarum possessionem per presentium traditionem induc....; prestito tamen prius per eundem magistrum Reginaldum coram nobis et in manibus nostris juramento de dictas scolas bene debite et laudabiliter, juxta antiquas laudabiles et approbatas consuetudines, regendo et gubernando, juraque et prerogativas ipsarum scolarum pro posse conservando, inhibentes quibuscumque aliis, ne dictum magistrum Reginaldum in dictarum scolarum possessione et earumdem jura impedire aut inquietare quoquomodo presumant, aut audeant; mandantes nihilominus officiali nostro Autissiodorensi ut de dictis scolis prescriptum magistrum Reginaldum quiete et pacifice uti et gaudere faciat, contradictores aut rebelles per censuram ecclesiasticam compescendo. In cujus rei testimonium sigillum nostrum presentibus litteris duximus apponendum. Datum Autissiodori, in palatio nostro episcopali, die vigesima secunda mensis julii, anno Domini millesimo quadringentesimo sexagesimo sexto. Per dominum: Gerbauld.